আঠারো দফা দাবি। এগারোটি বামপন্থী কৃষক সংগঠনের ডাকে নবান্ন অভিযান। নবান্ন অভিযানে নিজেদের অস্তিত্ব প্রমাণে মরিয়া বামেরা। বিজেপি নয়, তৃণমূলের বিরুদ্ধে লড়াইয়ে তাঁরাই প্রধান শক্তি। বাম কর্মীদের চ্যালেঞ্জের মুখে পুলিসের ব্যারিকেড। দেদার ইট। পাল্টা জল কামান, লাঠি। রণক্ষেত্র গঙ্গার এপার-ওপার। মে মাসের প্রবল গরমেও পথে নেমে জঙ্গি আন্দোলন। 
 ওয়েব ডেস্ক: আঠারো দফা দাবি। এগারোটি বামপন্থী কৃষক সংগঠনের ডাকে নবান্ন অভিযান। নবান্ন অভিযানে নিজেদের অস্তিত্ব প্রমাণে মরিয়া বামেরা। বিজেপি নয়, তৃণমূলের বিরুদ্ধে লড়াইয়ে তাঁরাই প্রধান শক্তি। বাম কর্মীদের চ্যালেঞ্জের মুখে পুলিসের ব্যারিকেড। দেদার ইট। পাল্টা জল কামান, লাঠি। রণক্ষেত্র গঙ্গার এপার-ওপার। মে মাসের প্রবল গরমেও পথে নেমে জঙ্গি আন্দোলন।  পালা বদলের পর ভোট কম হয়নি। আর প্রতিবারই বামেদের ইস্যু খারিজ হয়েছে ভোটের অঙ্কে। এ বার তাঁদের স্লোগান, বাংলা বিপন্ন চলো নবান্ন। ফসলের নায্য দাম, দুর্নীতিতে অভিযুক্ত নেতামন্ত্রীদের গ্রেফতারের দাবি। রাজনৈতিক মহল বলছে, সাম্প্রতিক পুরভোটে কার্যত মুছে যাওয়ার পর নবান্ন অভিযানের নামে নেতা-কর্মীদের মাঠে নামিয়ে নিজেদের সাংগঠনিক শক্তির প্রমাণ দিলেন বামেরা। দলে নিষ্ক্রিয় সদস্যদের বাড়বাড়ন্ত নিয়ে সিপিএমের দুশ্চিন্তা কিছুটা হলেও কমাতে পারে নবান্ন অভিযান। সাম্প্রতিক নানা ভোটের ফল বলছে, রাজ্যে প্রধান বিরোধী শক্তি হিসাবে উঠে আসছে বিজেপি। গেরুয়া শিবিরের উত্থানের সময় নবান্ন অভিযানে বামেরা তৃণমূল বিরোধী ভোটারদের বার্তা দিলেন, তাঁরা এখনও হারিয়ে যাননি। পালাবদলের পর রাস্তায় নেমে মিছিল আগেও করেছে বামেরা। দু-বছর আগে নবান্ন অভিযানেও বেধেছিল ধুন্ধুমার। কিন্তু, ভোটবাক্সে এ সবের ফল মেলেনি। তাই, ভিড় মানেই যে ভোট নয়, তা বিলক্ষণ জানা সিপিএম নেতাদের।  আলিমুদ্দিনের অন্দরের খবর, নেতারা আপাতত দলকে রাস্তায় রাখতে চাইছেন। নিয়মিত রাস্তায় থাকতে পারলেই ভোটের বাক্সে সুদিন ফিরবে বলে আশাবাদী তাঁরা। সোমবার বামেদের নবান্ন অভিযানের পরই মঙ্গলবার লালবাজার অভিযান বিজেপির। ফলে, তুলনাটা হচ্ছেই। বামেদের মত লোকবল না থাকলেও রামনবমীর সাফল্য দেখে আশাবাদী বিজেপি নেতারা। ভোটের লড়াইয়ের পর রাস্তার লড়াইয়ে কে কাকে টেক্কা দেয়, এখন তা নিয়েই বাড়ছে জল্পনা।